25. schôdza NR SR - 5.deň - A. dopoludnia
Dátum: 2013-10-22
Poslanec: Sólymos, László (MOST-HÍD)
Druh vystúpenia: Vystúpenie v rozprave

6. Ďakujem pekne. Vážený pán predsedajúci, vážený pán minister, vážené pani poslankyne, vážení páni poslanci, dnes tu máme na stole novelu zákona o vysielaní a retransmisii v druhom čítaní. K tomto návrhu som už vystúpil aj pri jeho prvom čítaní, kde som predniesol svoje pripomienky, takže teraz to v krátkosti zrekapitulujem. Teraz mi dovoľte, aby som pred predložením pozmeňujúceho návrhu v krátkosti povedal ten svoj názor. Podstata problému spočíva v jazykovom zákone. Tento návrh zákona, ktorý teraz tu predkladajú, nerieši tie problémy, ktoré sa v súvislosti s ním vyskytli. Jednak nerieši problém menšinového vysielania, pretože pán minister aj povedal, že ani to nebolo účelom tohto návrhu zákona, ale to, že štát núti súkromných podnikateľov, ktorí vysielajú v menšinovom jazyku, plniť úlohy verejnoprávnych médií a vkladá na ich plecia neúnosnú finančnú záťaž, je neprijateľné. A tento problém tento návrh zákona nerieši. Druhá moja zásadná výhrada proti tomuto návrhu zákona sa týka toho, že tento návrh nerieši ani ten problém, pre ktorý bol vlastne vytvorený. Mal by totiž reagovať na pripomienky Európskej komisie, ktorá, citujem: "vyjadrila obavu z možného porušenia práva EÚ v súvislosti s jazykovou reguláciou, rozhlasového a televízneho vysielania vysielateľov vysielajúcich v niektorom z úradných jazykov EÚ na základe licencie udelenej radou." Navrhovaná úprava umožňuje Rade pre vysielanie a retransmisiu neudeliť licenciu na také vysielanie v prípade, že na dotknutom území nie je dostatočný podiel lokálneho vysielania v štátnom jazyku. Nikto však nevie, čo je to dostatočné množstvo, kto a na základe akých kritérií to určí. Navrhovaná úprava podľa nášho názoru stanovuje iba ďalšiu skrytú prekážku pre cudzojazyčné vysielanie na území Slovenskej republiky. Nehovoriac o tom, že pri prerokovaní návrhu zákona vo výbore bol podaný vo výbore pre kultúru a médiá poslancami SMER-u a aj schválený pozmeňujúci návrh, ktorý navrhuje, aby rokovania hlasovanie Rady pre vysielanie a retransmisiu vo veciach udeľovania licencií a registrácia retransmisie, ako aj zápisnice o týchto rokovaní boli neverejné. Tento pozmeňujúci návrh už vôbec nezodpovedá princípom transparentnosti a rovného zaobchádzania, čo môže mať za následok ďalšie námietky zo strany Európskej komisie. Vážená Národná rada, je zrejmé, že táto úprava nenaplní účel vyjadrený v dôvodovej správe, nerieši problémy a zjavné diskriminácie, kvôli ktorým predkladateľ návrh vôbec predkladá. Zamietnutím licencie lokálneho alebo regionálneho vysielania v niektorom z jazykov Európskej únie totiž ešte nevytvorí ponuku zo strany možných vysielateľov v štátnom jazyku. To znamená len ďalšiu skrytú prekážku v slobodnom používaní jazykov Európskej únie v televíznom vysielaní. A teraz mi dovoľte, aby som uviedol môj pozmeňujúci návrh k predmetnému návrhu zákona. Je to veľmi krátky pozmeňujúci návrh a vlastne vypúšťa tie body, ktoré podľa vášho názoru sú problémové. Vládny návrh na vydanie zákona, ktorým sa mení a dopĺňa zákon č. 308/2000 Z. z. o vysielaní a retransmisií a o zmene zákona č. 195/2000 Z. z. o telekomunikáciách v znení neskorších predpisov a ktorým sa menia a dopĺňajú niektoré zákony, sa mení takto: "V čl. I návrhu sa vypúšťajú body 22, 24 a 25." Doterajšie body je potrebné primerane prečíslovať. Ďakujem pekne.